《登赋堂》
宋代·李吕

紫云之山几千丈，势压岷峨欲争长。
茫茫巨浸擘山开，万穴鱼龙寄深广。
眼明遥见使君家，华堂夜魄栖檐牙。
手钓峡流揖峰翠，裾佩缥缈凌云霞。
仲宣登楼炫能赋，字字悲啼叹飘寓。
他人有心予忖之，魏夺刘倾渠不顾。
使君胸著万卷书，向来游戏从鱼符。
拂衣归卧唤不出，但有忧国心郁纡。
日落未落飞鸟灭，却立阑干思横发。
一川樵牧歌太平，万古关河感亡国。
丽词落纸焕黼裳，细研物变穷天藏。
凭谁荐之九天上，我无羽翮不得将。
公乎岂久榛棘下，狗监犹能援司马。
子虚大人何足云，顾赋蒸民追大雅。

作者简介：李吕（1122—1198）生于宋徽宗宣和四年，卒于宁宗庆元四年，年七十七岁。端庄自重，记诵过人。年四十，即弃科举。好治易，尤留意通鉴。教人循循善诱，常聚族百人，昕夕击鼓，聚众致礼享堂，不以寒暑废。吕著有《澹轩集》十五卷，《国史经籍志》传于世。